สภาพัฒน์ลดGDPปี56เหลือ4.2-5.2%
สภาพัฒน์เผยGDPไตรมาสแรกโต5.3%ปรับลดทั้งปี56เหลือ4.2-5.2%จาก4.5-5.5%
20 พ.ค. 2556

สภาพัฒน์เผยGDPไตรมาสแรกโต5.3%ปรับลดทั้งปี56เหลือ4.2-5.2%จาก4.5-5.5%
นายอาคม เติมพิทยาไพสิฐ เลขาธิการ คณะกรรมการพัฒนาการเศรษฐกิจและสังคมแห่งชาติ (สศช.) หรือสภาพัฒน์ กล่าวว่า สภาพัฒน์ปรับลดคาดการณ์อัตราการเติบโตของเศรษฐกิจไทย(GDP)ปี 56 ลงจาก 4.2-5.2% จากเดิมคาดเติบโต 4.5-5.5% หลังไตรมาส 1/56 GDP ขยายตัวที่ 5.3% ถือว่าอยู่ในเกณฑ์ต่ำ เนื่องจากการส่งออกขยายตัวช้ากว่าคาด รวมทั้งการปรับสมมติฐานอัตราการขยายตัวของเศรษฐกิจโลก และราคาสินค้าส่งออก รวมทั้งความเสี่ยงในครึ่งปีหลังยังอยู่ในเกณฑ์สูง
ทั้งนี้ สภาพัฒน์ประเมินว่าค่าเงินบาทที่แข็งค่าขึ้นจากระดับ 31 บาท/ดอลลาร์ มาอยู่ที่ประมาณ 29 บาท/ดอลลาร์ในขณะนี้ ทำให้มูลค่าการส่งออกหายไปประมาณ 1.8 แสนล้านบาท 
สำหรับปัจจัยเสี่ยงที่สำคัญมาจากเรื่องความล่าช้าในการฟื้นตัวของเศรษฐกิจโลกในครึ่งปีแรกและครึ่งปีหลัง ที่นำโดยสหรัฐฯ และ ญี่ปุ่น, ความล่าช้าในการฟื้นตัวของราคาสินค้าในตลาดโลก, การแข็งค่าของเงินบาท, ฐานการขยายตัวทางเศรษฐกิจที่เริ่มสูง และการลดลงของแรงส่งจากมาตรการคืนภาษีให้ผู้ซื้อรถยนต์คันแรก
ทั้งนี้ หลังจากที่สภาพัฒน์ได้เปิดเผยตัวเลขจีดีพี ไตรมาสแรกดังกล่าว ซึ่งหดตัวลง จึงยิ่งทำให้ตลาดคาดหวังว่า น่าจะมีมาตรการผ่อนคลายทางเศรษฐกิจออกมาเพิ่มเติม ในช่วงการประชุมคณะกรรมการนโยบายการเงิน (กนง.) ที่จะมีขึ้นในวันที่ 29 พ.ค. ส่วนกรอบค่าเงินบาทวันนี้ คาดว่ามีโอกาสสูงที่อาจจะลงไปอยู่ที่ระดับ 29.90 บาทต่อดอลลาร์สหรัฐฯ.